KOMISIJOS SPRENDIMAS
2006 m. gruodžio 18 d.
dėl laikino eksperimento dėl didžiausio tam tikrų pašarinių augalų sėklų partijos svorio padidinimo pagal Tarybos direktyvą 66/401/EEB
(pranešta dokumentu Nr. C(2006) 6572)
(Tekstas svarbus EEE)
(2007/66/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1), ypač į jos 13a straipsnį,
kadangi:
(1)
Direktyva 66/401/EEB nustatomas didžiausias partijos svoris, kad imant sėklos mėginius būtų išvengta nevienodų sėklų partijų.
(2)
Stebint sėklų gamybos ir prekybos praktikos pokyčius, ypač išaugusį sėklinių augalų kiekį ir sėklų pervežimo būdus, įskaitant biriųjų krovinių vežimą be taros, matyti, kad gali prireikti padidinti didžiausią leidžiamą žolių sėklų partijos svorį.
(3)
Komisijos sprendimu 2002/454/EB (2) buvo surengtas laikinas eksperimentas dėl didžiausio tam tikrų pašarinių augalų sėklų partijos svorio padidinimo pagal Direktyvą 66/401/EEB, kuris turėjo baigtis 2003 m. birželio 1 d. Tačiau jame nedalyvavo nė viena sėklomis prekiaujanti bendrovė, nes sprendimu buvo reikalaujama eksperimento metu atlikti kiekvienos pagamintos sėklų partijos nevienodumo bandymus, o dėl to būtų atsiradę daug papildomų išlaidų.
(4)
Vadovaujantis šiuolaikine tarptautine praktika, visų pirma 2006 m. vasario 10 d. ISTA vykdomojo komiteto patvirtintu ir 2006 m. gegužės 24 d. EBPO (Ekonominio bendradarbiavimo ir plėtros organizacijos) Tarybos priimtu ISTA (Tarptautinės sėklų tyrimų asociacijos) ir ISF (Tarptautinės sėklų federacijos) techniniu protokolu leidžiama padidinti didžiausią žolių sėklų partijų svorį.
(5)
Norint praktiškai išbandyti sąlygas, kuriomis gamybos įmonės gali gaminti pakankamai vienodo dydžio sėklų partijas, turėtų būti surengtas laikinas eksperimentas, per kurį būtų padidintas didžiausias žolių sėklų partijos svoris.
(6)
Šiame sprendime nustatytos priemonės atitinka Žemės ūkio, sodininkystės, daržininkystės ir miškininkystės sėklos ir dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Nukrypstant nuo Direktyvos 66/401/EEB 7 straipsnio 2 dalies ir tos direktyvos III priedo, laikinajame eksperimente dalyvaujančioms valstybės narėms ir tos direktyvos III priedo 1 skiltyje, kategorijoje „GRAMINEAE“ išvardytoms sėklų rūšims didžiausias partijos svoris yra 25 tonos.
2. Be Direktyvoje 66/401/EEB nustatytų sąlygų laikinajame eksperimente dalyvaujančioms valstybėms narėms papildomai taikomos šio sprendimo priede išdėstytos sąlygos.
3. Eksperimente dalyvaujančios valstybės narės apie tai atitinkamai informuoja Komisiją. Jos bet kuriuo metu gali nutraukti savo dalyvavimą apie tai atitinkamai informuodamos Komisiją.
2 straipsnis
Valstybės narės už kiekvienus metus iki kitų metų kovo 31 d. pateikia Komisijai ir kitoms valstybėms narėms eksperimento rezultatų ataskaitą.
3 straipsnis
Laikinasis eksperimentas prasideda 2007 m. sausio 1 d. ir baigiasi 2012 m. birželio 30 d.
4 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 18 d.